b'\n_START_ARTICLE_\nStern John\n_START_PARAGRAPH_\nStern John (s. 30. lokakuuta 1976 Cane Farm) on trinidadtobagolainen jalkapalloilija. Pelipaikaltaan h\xc3\xa4n on keskushy\xc3\xb6kk\xc3\xa4\xc3\xa4j\xc3\xa4._NEWLINE_John muutti vuonna 1995 Yhdysvaltoihin opiskelemaan Mercer County Community Collegeen. Pelattuaan USL First Divisionin New Orleans Riverboat Gamblersiss\xc3\xa4 John siirtyi MLS:n Columbus Crew\xe2\x80\x99hun kaudeksi 1998 saatuan suositukset serkultaan, Columbuksen sek\xc3\xa4 Trinidad ja Tobagon maajoukkueen puolustajalta Ansil Elcockilta. John l\xc3\xb6i l\xc3\xa4pi liigassa voittaen sek\xc3\xa4 maalikuninkuuden (26) ett\xc3\xa4 pistep\xc3\xb6rssin (57). John valittiin Major League Soccerin vuoden pelaajaksi._NEWLINE_Seuraavalla kaudella h\xc3\xa4n teki 18 maalia, jonka j\xc3\xa4lkeen Englannin ykk\xc3\xb6sdivisioonan Nottingham Forest osti Johnin 1,5 miljoonalla punnalla. Forest joutui kuitenkin taloudellisiin vaikeuksiin sen jouduttua hautaamaan nousuhaaveensa, jonka johdosta John sai siirron Valioliigaan kun Birmingham City osti h\xc3\xa4net 100\xc2\xa0000 punnalla. Stern Johnin saldoksi Nottinghamista j\xc3\xa4i 18 maalia 49 ottelussa._NEWLINE_Kovilla hy\xc3\xb6kk\xc3\xa4\xc3\xa4jill\xc3\xa4 ladatussa Birminghamissa John ei saanut paljoa peliaikaa, mutta h\xc3\xa4n kuitenkin iskosti itsens\xc3\xa4 kannattajien mieliin iskem\xc3\xa4ll\xc3\xa4 muutamia t\xc3\xa4rkeit\xc3\xa4 maaleja, kuten loppuhetkien osuma Millwallin verkkoon joka nosti Birminghamin nousukarsintojen finaaliin 2002. Syyskuussa 2004 Stern John sai siirron Coventry Cityyn. Ensimm\xc3\xa4isell\xc3\xa4 kaudellaan h\xc3\xa4n oli joukkueen paras maalintekij\xc3\xa4 vaikka oli aloituskokoonpanossa tuskin puolissa peleist\xc3\xa4. Syys-lokakuussa 2005 John pelasi lainassa Derby Countyss\xc3\xa4._NEWLINE_John on my\xc3\xb6s ollut t\xc3\xa4rke\xc3\xa4 pelaaja Trinidad ja Tobagon maajoukkueelle \xe2\x80\x93 h\xc3\xa4n on edustusjoukkueen kaikkien aikojen paras maalintekij\xc3\xa4 70 osumalla 115 peliss\xc3\xa4(tilanne 13. hein\xc3\xa4kuuta 2014). H\xc3\xa4n kuului Trinidad ja Tobagon MM-kisajoukkueeseen Saksan kisoissa 2006 ja pelasi joukkueen kaikki kolme otteua alusta loppuun.'